Euroopan yhteisön ja Kiinan kansantasavallan erityishallintoalueen Hongkongin hallituksen sopimus ilman lupaa oleskelevien henkilöiden takaisinotosta



Virallinen lehti nro L 017 , 24/01/2004 s. 0025 - 0039



Euroopan yhteisön ja Kiinan kansantasavallan erityishallintoalueen Hongkongin hallituksen sopimus ilman lupaa oleskelevien henkilöiden takaisinotosta SOPIMUSPUOLET, EUROOPAN YHTEISÖ, jäljempänä "yhteisö", ja KIINAN KANSANTASAVALLAN ERITYISHALLINTOALUEEN HONGKONGIN HALLITUS, jäljempänä "Hongkongin erityishallintoalue", jotka OVAT VAKAASTI PÄÄTTÄNEET lujittaa yhteistyötään torjuakseen laitonta maahanmuuttoa entistä tehokkaammin, VIITTAAVAT neuvoston asetukseen (EY) N:o 539/2001(1) ja erityisesti sen 1 artiklan 2 kohtaan yhdessä sen liitteen II kanssa, jossa Hongkongin erityishallintoalueen passin haltijat vapautetaan Euroopan unionin jäsenvaltioiden ulkorajoja ylittäessään viisumipakosta, kun oleskelu kestää kokonaisuudessaan enintään kolme kuukautta, HALUAVAT ottaa käyttöön tämän sopimuksen mukaisesti ja vastavuoroisuutta noudattaen nopeat ja toimivat menettelyt sellaisten henkilöiden tunnistamiseksi ja palauttamiseksi, jotka eivät ole täyttäneet tai eivät enää täytä maahantulon, oleskelun tai asumisen edellytyksiä Hongkongin erityishallintoalueella tai jossain Euroopan unionin jäsenvaltiossa, ja helpottaa tällaisten henkilöiden kauttakulkua yhteistyön hengessä, KATSOVAT, että tämän sopimuksen määräyksiä, jotka sisältyvät Euroopan yhteisön perustamissopimuksen IV osaston soveltamisalaan, ei Euroopan unionista tehdyn sopimuksen ja Euroopan yhteisön perustamissopimuksen liitteenä olevan Tanskan asemaa koskevan pöytäkirjan mukaisesti sovelleta Tanskan kuningaskuntaan, OVAT SOPINEET SEURAAVAA: 1 artikla Määritelmät Tässä sopimuksessa tarkoitetaan: a) "jäsenvaltiolla" mitä tahansa Euroopan unionin jäsenvaltiota, Tanskan kuningaskuntaa lukuun ottamatta; b) "jäsenvaltion kansalaisella" henkilöä, jolla on jäsenvaltion kansalaisuus, sellaisena kuin se määritellään yhteisön tarpeita varten; c) "Hongkongin erityishallintoalueen vakituisella asukkaalla" henkilöä, jolla on oikeus oleskella eli asua pysyvästi Hongkongin erityishallintoalueella; d) "muun valtion lainkäyttövaltaan kuuluvalla henkilöllä" henkilöä, joka ei ole Hongkongin erityishallintoalueen vakituinen asukas eikä jonkin jäsenvaltion kansalainen. Tämä käsite kattaa kolmansien maiden kansalaiset ja kansalaisuudettomat henkilöt; e) "kansalaisuudettomalla henkilöllä" henkilöä, jolla ei ole kansalaisuutta; f) "oleskeluluvalla" Hongkongin erityishallintoalueen tai jonkin jäsenvaltion myöntämää minkä tahansa tyyppistä lupaa, joka oikeuttaa henkilön oleskelemaan asianomaisella alueella. Käsitteellä ei tarkoiteta oleskelulupahakemusta tai määräaikaisia lupia oleskella alueella vierailijana tai turvapaikkahakemusta käsiteltäessä; g) "viisumilla" Hongkongin erityishallintoalueen tai jonkin jäsenvaltion myöntämää lupaa tai tekemää päätöstä, jolla sallitaan henkilön saapua asianomaiselle alueelle tai kulkea sen kautta ja joka on myönnetty tai tehty ennen henkilön saapumista alueen rajalle. Käsitteellä ei tarkoiteta lentoaseman kauttakulkuviisumeita. I JAKSO HONGKONGIN ERITYISHALLINTOALUEEN TOTEUTTAMA TAKAISINOTTO 2 artikla Vakituisten asukkaiden ja entisten vakituisten asukkaiden takaisinotto 1. Hongkongin erityishallintoalue ottaa takaisin jäsenvaltion pyynnöstä ja ainoastaan tässä sopimuksessa määriteltyjä muodollisuuksia noudattaen kaikki sellaiset henkilöt, jotka eivät ole täyttäneet tai eivät enää täytä maahantulon, olemisen tai asumisen edellytyksiä pyynnön esittäneen jäsenvaltion alueella edellyttäen, että esitetään näyttö siitä, että kyse on Hongkongin erityishallintoalueen vakituisista asukkaista, tai jos näin voidaan esitetyn alustavan näytön perusteella olettaa. Sama pätee henkilöihin, jotka saavuttuaan jäsenvaltion alueelle ovat menettäneet vakituisen asuinpaikkansa Hongkongin erityishallintoalueella, jollei kyseinen jäsenvaltio ole vähintään luvannut kansalaisuuden myöntämistä näille henkilöille. 2. Hongkongin erityishallintoalue myöntää jäsenvaltion pyynnöstä, tarpeen mukaan ja viipymättä takaisinotettavalle henkilölle palaamisen edellyttämän matkustusasiakirjan, joka on voimassa vähintään kuusi kuukautta. Jos asianomaista henkilöä ei voida oikeudellisista tai tosiasiallisista syistä siirtää alunperin myönnetyn matkustusasiakirjan voimassaoloaikana, Hongkongin erityishallintoalue myöntää 14 päivän kuluessa uuden matkustusasiakirjan, jonka voimassaoloaika on yhtä pitkä. Jos Hongkongin erityishallintoalue ei myönnä pyydettyä matkustusasiakirjaa 15 päivän kuluessa pyynnön esittämisestä, sen katsotaan hyväksyvän Euroopan unionin vakiomuotoisen matkustusasiakirjan käyttöön takaisinottotarkoitukseen. 3 artikla Muun valtion lainkäyttövaltaan kuuluvien henkilöiden takaisinotto 1. Hongkongin erityishallintoalue ottaa takaisin jäsenvaltion pyynnöstä ja ainoastaan tässä sopimuksessa määriteltyjä muodollisuuksia noudattaen kaikki sellaiset muun valtion lainkäyttövaltaan kuuluvat henkilöt, jotka eivät ole täyttäneet tai eivät enää täytä maahantulon, olemisen tai asumisen edellytyksiä pyynnön esittäneen jäsenvaltion alueella edellyttäen, että esitetään näyttö seuraavasta, tai voidaan alustavasti esitetyn näytön perusteella pätevästi olettaa seuraavan pitävän paikkansa: a) kyseisillä henkilöillä oli maahan tullessaan Hongkongin erityishallintoalueen myöntämä voimassa oleva viisumi tai oleskelulupa; tai b) kyseiset henkilöt ovat Hongkongin erityishallintoalueen alueelle saavuttuaan laittomasti jatkaneet matkaansa jäsenvaltioiden alueelle suoraan Hongkongin erityishallintoalueen alueelta. 2. Edellä 1 kohdassa tarkoitettua takaisinottovelvollisuutta ei sovelleta, jos: a) muun valtion lainkäyttövaltaan kuuluva henkilö on ilmateitse kulkenut Hongkongin kansainvälisen lentoaseman kautta; tai b) pyynnön esittänyt jäsenvaltio on myöntänyt muun valtion lainkäyttövaltaan kuuluvalle henkilölle joko ennen kuin kyseinen henkilö on saapunut jäsenvaltion alueelle tai sen jälkeen sellaisen viisumin tai oleskeluluvan, joka on voimassa kauemmin kuin Hongkongin erityishallintoalueen mahdollisesti myöntämä viisumi tai oleskelulupa; tai c) muun valtion lainkäyttövaltaan kuuluvalla henkilöllä oli viisumivapaa pääsy pyynnön esittäneen jäsenvaltion alueelle. 3. Hongkongin erityishallintoalue myöntää jäsenvaltion pyynnöstä, tarpeen mukaan ja viipymättä takaisinotettavalle henkilölle palaamisen edellyttämän matkustusasiakirjan, joka on voimassa vähintään kuusi kuukautta. Jos asianomaista henkilöä ei voida oikeudellisista tai tosiasiallisista syistä siirtää alunperin myönnetyn matkustusasiakirjan voimassaoloaikana, Hongkongin erityishallintoalue myöntää 14 päivän kuluessa uuden matkustusasiakirjan, jonka voimassaoloaika on yhtä pitkä. Jos Hongkongin erityishallintoalue ei myönnä pyydettyä matkustusasiakirjaa 15 päivän kuluessa pyynnön esittämisestä, sen katsotaan hyväksyvän Euroopan unionin vakiomuotoisen matkustusasiakirjan käyttö takaisinottotarkoitukseen. II JAKSO YHTEISÖN TOTEUTTAMA TAKAISINOTTO 4 artikla Omien ja entisten omien kansalaisten takaisinotto 1. Jäsenvaltio ottaa takaisin Hongkongin erityishallintoalueen pyynnöstä ja ainoastaan tässä sopimuksessa määriteltyjä muodollisuuksia noudattaen kaikki sellaiset henkilöt, jotka eivät ole täyttäneet tai eivät enää täytä maahantulon, olemisen tai asumisen edellytyksiä Hongkongin erityishallintoalueella edellyttäen, että esitetään näyttö siitä, että kyse on kyseisen jäsenvaltion kansalaisista, tai jos näin voidaan esitetyn alustavan näytön perusteella olettaa. Sama pätee henkilöihin, jotka ovat menettäneet jäsenvaltion kansalaisuuden tai jotka ovat luopuneet siitä sen jälkeen kun ovat saapuneet Hongkongin erityishallintoalueen alueelle, jollei kyseisille henkilöille ole vähintään luvattu vakituista asuinpaikkaa Hongkongin erityishallintoalueella. 2. Jäsenvaltio myöntää Hongkongin erityishallintoalueen pyynnöstä, tarpeen mukaan ja viipymättä takaisinotettavalle henkilölle palaamisen edellyttämän matkustusasiakirjan, joka on voimassa vähintään kuusi kuukautta. Jos asianomaista henkilöä ei voida oikeudellisista tai tosiasiallisista syistä siirtää alunperin myönnetyn matkustusasiakirjan voimassaoloaikana, kyseinen jäsenvaltio myöntää 14 päivän kuluessa uuden matkustusasiakirjan, jonka voimassaoloaika on yhtä pitkä. 5 artikla Muun valtion lainkäyttövaltaan kuuluvien henkilöiden takaisinotto 1. Jäsenvaltio ottaa takaisin Hongkongin erityishallintoalueen pyynnöstä ja ainoastaan tässä sopimuksessa määriteltyjä muodollisuuksia noudattaen kaikki sellaiset muun valtion lainkäyttövaltaan kuuluvat henkilöt, jotka eivät ole täyttäneet tai eivät enää täytä maahantulon, olemisen tai asumisen edellytyksiä Hongkongin erityishallintoalueen alueella edellyttäen, että esitetään näyttö seuraavasta, tai voidaan alustavasti esitetyn näytön perusteella pätevästi olettaa seuraavan pitävän paikkansa: a) kyseisillä henkilöillä oli maahan tullessaan pyynnön vastaanottaneen jäsenvaltion myöntämä voimassa oleva viisumi tai oleskelulupa; tai b) kyseiset henkilöt ovat pyynnön vastaanottaneen jäsenvaltion alueelle saavuttuaan laittomasti jatkaneet matkaansa Hongkongin erityishallintoalueen alueelle suoraan pyynnön vastaanottaneen jäsenvaltion alueelta. 2. Edellä 1 kohdassa tarkoitettua takaisinottovelvollisuutta ei sovelleta, jos: a) muun valtion lainkäyttövaltaan kuuluva henkilö on ilmateitse kulkenut pyynnön vastaanottaneen jäsenvaltion kansainvälisen lentoaseman kautta; tai b) Hongkongin erityishallintoalue on myöntänyt muun valtion lainkäyttövaltaan kuuluvalle henkilölle joko ennen kuin kyseinen henkilö on saapunut jäsenvaltion alueelle tai sen jälkeen sellaisen viisumin tai oleskeluluvan, joka on voimassa kauemmin kuin pyynnön vastaanottaneen jäsenvaltion mahdollisesti myöntämä viisumi tai oleskelulupa; tai c) muun valtion lainkäyttövaltaan kuuluvalla henkilöllä oli viisumivapaa pääsy Hongkongin erityishallintoalueen alueelle. 3. Jos vähintään kaksi jäsenvaltiota on myöntänyt viisumin tai oleskeluluvan, 1 kohdassa tarkoitettua takaisinottovelvollisuutta sovelletaan jäsenvaltioon, joka on myöntänyt kauemmin voimassa olevan asiakirjan tai, jos yhden tai useamman asiakirjan voimassaolo on jo päättynyt, velvollisuutta sovelletaan jäsenvaltioon, jonka myöntämä asiakirja on yhä voimassa. Jos kaikkien asiakirjojen voimassaolo on jo päättynyt, 1 kohdassa tarkoitettua takaisinottovelvollisuutta sovelletaan jäsenvaltioon, joka on myöntänyt asiakirjan, jonka voimassaolo on päättynyt viimeiseksi. 4. Jäsenvaltio myöntää Hongkongin erityishallintoalueen pyynnöstä, tarpeen mukaan ja viipymättä takaisinotettavalle henkilölle palaamisen edellyttämän matkustusasiakirjan, joka on voimassa vähintään kuusi kuukautta. Jos asianomaista henkilöä ei voida oikeudellisista tai tosiasiallisista syistä siirtää alunperin myönnetyn matkustusasiakirjan voimassaoloaikana, kyseinen jäsenvaltio myöntää 14 päivän kuluessa uuden matkustusasiakirjan, jonka voimassaoloaika on yhtä pitkä. III JAKSO TAKAISINOTTOMENETTELY 6 artikla Periaate 1. Jollei 2 kohdan soveltamisesta muuta johdu, jonkun 2-5 artiklassa tarkoitetun velvollisuuden perusteella takaisinotettavan henkilön siirtäminen edellyttää takaisinottopyynnön esittämistä pyynnön vastaanottavan sopimuspuolen toimivaltaiselle viranomaiselle. 2. Takaisinottopyyntö voidaan korvata pyynnön vastaanottavalle sopimuspuolelle osoitetulla kirjallisella ilmoituksella, joka toimitetaan sille riittävän ajoissa ennen kyseisen henkilön palauttamista, edellyttäen että: a) takaisinotettavalla henkilöllä on voimassa oleva matkustusasiakirja ja tarvittaessa ilmoituksen vastaanottaneen sopimuspuolen myöntämä voimassa oleva viisumi tai oleskelulupa; ja b) takaisinotettava henkilö haluaa palata pyynnön vastaanottaneen sopimuspuolen alueelle. 7 artikla Takaisinottopyyntö 1. Takaisinottopyynnössä on oltava seuraavat tiedot: a) takaisinotettavan henkilön henkilötiedot (esim. etunimet, sukunimet, syntymäaika ja mahdollisuuksien mukaan syntymäpaikka ja viimeisin kotipaikka); b) jäljennökset asiakirjoista, jotka todistavat tai alustavasti osoittavat henkilön kansalaisuuden tai vakituisen asuinpaikan. 2. Takaisinottopyynnössä on mahdollisuuksien mukaan oltava myös seuraavat tiedot: a) tieto siitä, että siirrettävä henkilö saattaa tarvita apua tai hoitoa, mikäli henkilö on nimenomaan antanut luvan tiedon välittämiseen; b) tieto muusta suoja- tai turvatoimenpiteestä, joka saattaa olla tarpeen yksittäisessä siirtotapauksessa. 3. Takaisinottopyynnöissä käytettävä yhteinen lomake on tämän sopimuksen liitteenä 5. 8 artikla Kansalaisuutta ja vakituista asuinpaikkaa koskeva näyttö 1. Edellä 2 artiklan 1 kohdan ja 4 artiklan 1 kohdan mukainen kansalaisuutta tai vakituista asuinpaikkaa koskeva näyttö voidaan esittää tämän sopimuksen liitteessä 1 luetelluilla asiakirjoilla, vaikka niiden voimassaolo olisi päättynyt. Jos tällaisia asiakirjoja esitetään, jäsenvaltiot tunnustavat kansalaisuuden ja Hongkongin erityishallintoalue tunnustaa vakituisen asuinpaikan ilman muita muodollisuuksia. Kansalaisuutta tai vakituista asuinpaikkaa koskevaa näyttöä ei voida esittää väärillä asiakirjoilla. 2. Edellä 2 artiklan 1 kohdan ja 4 artiklan 1 kohdan mukainen kansalaisuutta tai vakituista asuinpaikkaa koskeva alustava näyttö voidaan esittää tämän sopimuksen liitteessä 2 luetelluilla asiakirjoilla, vaikka niiden voimassaolo olisi päättynyt. Jos tällaisia asiakirjoja esitetään, jäsenvaltiot katsovat kansalaisuuden ja Hongkongin erityishallintoalue vakituisen asuinpaikan todetuksi, jolleivät ne voi muuta osoittaa. 3. Jos mitään liitteissä 1 tai 2 luetelluista asiakirjoista ei voida esittää, Hongkongin erityishallintoalueen ja asianomaisen jäsenvaltion toimivaltaiset viranomaiset huolehtivat pyynnöstä tarpeellisista järjestelyistä henkilön kansalaisuuden tai vakituisen asuinpaikan toteamiseksi. 9 artikla Muun valtion lainkäyttövaltaan kuuluvaa henkilöä koskeva näyttö 1. Edellä 3 artiklan 1 kohdassa ja 5 artiklan 1 kohdassa määrättyihin muun valtion lainkäyttövaltaan kuuluvien henkilöiden takaisinoton edellytyksiä koskeva näyttö voidaan esittää tämä sopimuksen liitteessä 3 luetelluin todistein; sitä ei voida esittää väärillä asiakirjoilla. Sopimuspuolet tunnustavat vastavuoroisesti tällaisen näytön ilman muita muodollisuuksia. 2. Edellä 3 artiklan 1 kohdassa ja 5 artiklan 1 kohdassa määrättyihin muun valtion lainkäyttövaltaan kuuluvien henkilöiden takaisinoton edellytyksiä koskeva alustava näyttö voidaan esittää tämä sopimuksen liitteessä 4 luetelluin todistein. Jos tällaisia alustavia todisteita esitetään, sopimuspuolet katsovat edellytysten täyttyneen, jolleivat ne voi muuta osoittaa. 3. Maahantulon, oleskelun tai asumisen laittomuus voidaan todeta asianomaisen henkilön matkustusasiakirjoista, joista puuttuu pyynnön esittävän jäsenvaltion tai Hongkongin erityishallintoalueen alueelle saapumisen edellyttämä viisumi tai muu oleskelulupa. Pyynnön esittäneen sopimuspuolen toimivaltaisen viranomaisen ilmoitusta siitä, että asianomaiselta henkilöltä on todettu puuttuvan tarvittavat matkustusasiakirjat, viisumi tai oleskelulupa, on myös pidettävä alustavana näyttönä laittomasta maahantulosta, oleskelusta tai asumisesta. 10 artikla Määräajat 1. Takaisinottopyyntö on esitettävä pyynnön vastaanottavan sopimuspuolen toimivaltaiselle viranomaiselle viimeistään vuoden kuluttua siitä, kun pyynnön esittävä viranomainen on saanut tietää, että muun valtion lainkäyttövaltaan kuuluva henkilö ei ole täyttänyt tai ei enää täytä maahantulolle, olemiselle tai asumiselle asetettuja voimassa olevia edellytyksiä. Jos pyyntöä ei oikeudellisten tai tosiasiallisten esteiden vuoksi voida esittää ajoissa, määräaikaa pidennetään pyynnöstä, mutta ainoastaan siihen asti kun, esteiden olemassaolo on päättynyt. 2. Takaisinottopyyntöön on vastattava ilman aiheetonta viivytystä ja joka tapauksessa kuukauden kuluessa; takaisinottopyynnön hylkääminen on perusteltava. Määräajan kuluminen alkaa takaisinottopyynnön vastaanottamisesta. Määräajan päätyttyä katsotaan, että siirtoon on suostuttu. 3. Sen jälkeen, kun suostumus on annettu tai tapauksen mukaan kuukauden määräaika on kulunut umpeen, asianomainen henkilö siirretään viivyttelemättä ja joka tapauksessa kolmen kuukauden kuluessa. Määräaikaa voidaan pyynnöstä pidentää ajalla, joka tarvitaan oikeudellisten tai käytännön esteiden ratkaisemiseen. 11 artikla Siirtoa koskevat yksityiskohtaiset säännöt ja kuljetustavat 1. Ennen kuin henkilö palautetaan, Hongkongin erityishallintoalueen ja asianomaisen jäsenvaltion toimivaltaiset viranomaiset sopivat kirjallisesti etukäteen siirtoajankohtaa, rajanylityspaikkaa ja mahdollista saattamista koskevista järjestelyistä. 2. Mikään kuljetustapa, olipa kyse ilma-, maa- tai merikuljetuksesta, ei ole kiellettyä, mutta yleensä palautus tapahtuu ilmateitse. Ilmateitse tapahtuvassa palautuksessa ei edellytetä pyynnön esittäneen sopimuspuolen kansallisten lentoyhtiöiden tai turvahenkilöstön käyttöä, ja se voidaan toteuttaa joko reitti- tai tilauslentoja käyttämällä. IV JAKSO KAUTTAKULKUTOIMET 12 artikla Periaatteet 1. Hongkongin erityishallintoalue sallii muun valtion lainkäyttövaltaan kuuluvien henkilöiden kulun alueensa kautta jäsenvaltion sitä pyytäessä, ja jäsenvaltio puolestaan sallii muun valtion lainkäyttövaltaan kuuluvien henkilöiden kulun alueensa kautta Hongkongin erityishallintoalueen sitä pyytäessä, jos jatkoyhteys muihin mahdollisiin kauttakulkuvaltioihin ja määrävaltion toteuttama takaisinotto on varmistettu. 2. Jäsenvaltiot ja Hongkongin erityishallintoalue pyrkivät rajoittamaan muun valtion lainkäyttövaltaan kuuluvien henkilöiden kauttakulun tapauksiin, joissa kyseisiä henkilöitä ei voida palauttaa suoraan määrävaltioon. 3. Hongkongin erityishallintoalue tai jäsenvaltio voi kieltäytyä kauttakulusta: a) jos muun valtion lainkäyttövaltaan kuuluvalla henkilöllä on vaara joutua vainotuksi taikka häntä vastaan voidaan panna vireille rikosoikeudenkäynti tai langettaa seuraamuksia toisessa kauttakulkuvaltiossa tai määrävaltiossa taikka häntä uhkaa rikosoikeudenkäynti pyynnön esittäneen jäsenvaltion tai Hongkongin erityishallintoalueen alueella; b) kansanterveyteen, kansalliseen turvallisuuteen, yleiseen järjestykseen tai muihin kansallisiin etuihin liittyvistä syistä. 4. Hongkongin erityishallintoalue tai jäsenvaltio voivat kumota minkä tahansa myönnetyn luvan, jos 3 kohdassa tarkoitetut olosuhteet syntyvät tai ilmenevät myöhemmin ja ne estävät kauttakulkutoimen taikka jos jatkoyhteyttä mahdollisiin kauttakulkuvaltioihin tai määrävaltion toteuttamaa takaisinottoa ei enää ole varmistettu. 13 artikla Kauttakulkumenettely 1. Kauttakulkupyyntö on esitettävä toimivaltaisille viranomaisille kirjallisena, ja siinä on oltava seuraavat tiedot: a) kauttakulkutapa (ilmateitse, maitse tai meritse), mahdolliset muut kauttakulkuvaltiot ja tarkoitettu lopullinen määräpaikka; b) asianomaisen henkilön henkilötiedot (esim. etunimi, sukunimi, syntymäaika ja mahdollisuuksien mukaan syntymäpaikka, kansalaisuus sekä matkustusasiakirjan laji ja numero); c) suunniteltu rajanylityspaikka, kauttakulun ajankohta ja mahdollinen saattajien käyttö; d) ilmoitus siitä, että pyynnön esittävän sopimuspuolen mielestä 12 artiklan 2 kohdan mukaiset edellytykset täyttyvät ja ettei ole tiedossa syytä 12 artiklan 3 kohdan mukaiselle kieltäytymiselle. Kauttakulkupyynnöissä käytettävä yhteinen lomake on tämän sopimuksen liitteenä 6. 2. Pyynnön vastaanottaneen sopimuspuolen toimivaltaisen viranomaisen on ilman aiheetonta viivytystä ilmoitettava kirjallisesti pyynnön esittäneelle toimivaltaiselle viranomaiselle suostumuksestaan sekä samalla vahvistettava rajanylityspaikka ja suunniteltu ajankohta taikka ilmoitettava kyseiselle viranomaiselle pyynnön hylkäämisestä perusteluineen. 3. Jos kauttakulku tapahtuu ilmateitse, takaisinotettava henkilö ja mahdolliset saattajat vapautetaan velvollisuudesta hankkia lentokentän kauttakulkuviisumi. 4. Pyynnön vastaanottaneen sopimuspuolen on avustettava keskinäisen neuvonpidon mukaisesti kauttakulkua erityisesti huolehtimalla kyseisten henkilöiden valvonnasta ja antamalla käyttöön tähän tarvittavat välineet. V JAKSO KUSTANNUKSET 14 artikla Kuljetus- ja kauttakulkukustannukset Rajoittamatta toimivaltaisten viranomaisten oikeutta periä takaisinottokustannukset takaisinotettavalta henkilöltä tai kolmansilta osapuolilta, pyynnön esittänyt sopimuspuoli vastaa kaikista tämän sopimuksen mukaisesta takaisinotosta ja kauttakulusta aiheutuvista kustannuksista lopullisen määrävaltion rajalle saakka. VI JAKSO TIETOSUOJA JA RAJOITTAMATTOMUUSLAUSEKE 15 artikla Tietosuoja Henkilötietoja luovutetaan ainoastaan, jos tapauksen mukaan joko Hongkongin erityishallintoalueen tai jäsenvaltion toimivaltaiset viranomaiset tarvitsevat niitä tämän sopimuksen täytäntöönpanemiseksi. Henkilötietoja käsitellään yksittäisessä tapauksessa Hongkongin erityishallintoalueen kansallisen lainsäädännön mukaisesti, ja jos tietojen tarkistaja on jäsenvaltion toimivaltainen viranomainen, direktiivin 95/46/EY(2) ja kyseisen jäsenvaltion tämän direktiivin mukaisesti annetun kansallisen lainsäädännön mukaisesti. Lisäksi noudatetaan seuraavia periaatteita: a) henkilötietoja on käsiteltävä asiallisesti ja lainsäädäntöä noudattaen; b) henkilötiedot on kerättävä vain erikseen määriteltyä, nimenomaista ja laillista tarkoitusta varten tämän sopimuksen täytäntöönpanemiseksi, eikä henkilötiedot luovuttava viranomainen tai ne vastaanottava viranomainen saa käsitellä niitä tähän tarkoitukseen sopimattomalla tavalla; c) henkilötietojen on oltava asianmukaisia ja olennaisia eivätkä ne saa olla liian laajoja suhteessa tarkoitukseen, johon ne on kerätty ja/tai joita varten niitä myöhemmin käsitellään; luovutettavat henkilötiedot voivat erityisesti koskea vain seuraavia tietoja: - siirrettävän henkilön henkilötiedot (esim. sukunimi, etunimi, mahdolliset aikaisemmat nimet, kutsumanimet tai salanimet, syntymäaika ja -paikka, sukupuoli sekä nykyinen ja mahdollisesti aikaisempi kansalaisuus), - henkilötodistus tai passi (numero, voimassaoloaika, myöntämispäivämäärä, asiakirjan myöntänyt viranomainen ja myöntämispaikka), - pysähtymispaikat ja matkareitit, - muut tiedot siirrettävän henkilön tunnistamiseksi tai tämän sopimuksen mukaisten takaisinottoedellytysten tarkastelemiseksi; d) henkilötietojen on oltava paikkansapitäviä ja tarvittaessa ajan tasalla pidettyjä; e) henkilötiedot on säilytettävä muodossa, josta tietojen kohteet ovat tunnistettavissa ainoastaan sen ajan kuin on tarpeen sen tarkoituksen toteuttamista varten, joita varten tiedot on kerätty tai joita varten niitä myöhemmin käsitellään; f) sekä tiedot luovuttavan viranomaisen että tiedot vastaanottavan viranomaisen on tarvittaessa toteutettava kaikki kohtuulliset toimet henkilötietojen oikaisemiseksi tai tuhoamiseksi tai niihin pääsyn estämiseksi, jos tietojen käsittely ei tapahdu tämän artiklan määräysten mukaisesti, erityisesti jos tiedot eivät ole asianmukaisia, olennaisia, paikkansapitäviä tai jos tietoja on käsittelyn tarkoituksen kannalta liikaa. Tietojen oikaisusta, tuhoamisesta tai niihin pääsyn estämisestä on ilmoitettava toiselle osapuolelle; g) tiedot vastaanottavan viranomaisen on pyynnöstä ilmoitettava tiedot luovuttaneelle viranomaiselle luovutettujen tietojen käytöstä ja siitä saaduista tuloksista; h) henkilötietoja voidaan luovuttaa vain toimivaltaisille viranomaisille. Tietojen välittäminen edelleen muille tahoille edellyttää tiedot luovuttaneen viranomaisen etukäteen antamaa suostumusta; i) tietoja luovuttavilla ja niitä vastaanottavilla viranomaisilla on velvollisuus pitää kirjaa henkilötietojen luovuttamisesta ja vastaanottamisesta. 16 artikla Rajoittamattomuuslauseke 1. Tämä sopimus ei rajoita yhteisöön, jäsenvaltioon ja Hongkongin erityishallintoalueeseen sovellettavien kansainvälisestä oikeudesta johtuvien oikeuksien, velvollisuuksien ja vastuiden soveltamista. 2. Mikään tässä sopimuksessa ei estä henkilön palauttamista muuta virallista tai epävirallista järjestelyä noudattaen. VII JAKSO TÄYTÄNTÖÖNPANO JA SOVELTAMINEN 17 artikla Takaisinottokomitea 1. Sopimuspuolet antavat toisilleen keskinäistä apua tämän sopimuksen soveltamisessa ja tulkinnassa. Tätä varten ne perustavat takaisinottokomitean, jonka tehtävänä on erityisesti: a) valvoa tämän sopimuksen soveltamista; b) päättää tämän sopimuksen yhdenmukaisen soveltamisen edellyttämistä täytäntöönpanojärjestelyistä; c) vaihtaa säännöllisesti tietoja yksittäisten jäsenvaltioiden ja Hongkongin erityishallintoalueen 18 artiklan mukaisesti mahdollisesti laatimista täytäntöönpanopöytäkirjoista; d) antaa suosituksia tähän sopimukseen tehtävistä muutoksista. 2. Osapuolet voivat yksinkertaistettua menettelyä noudattaen hyväksyä takaisinottokomitean suositukset tämän sopimuksen liitteiden muuttamiseksi. 3. Takaisinottokomitea muodostuu yhteisön ja Hongkongin erityishallintoalueen edustajista. Yhteisöä edustaa Euroopan yhteisöjen komissio jäsenvaltioiden asiantuntijoiden avustamana. 4. Takaisinottokomitea kokoontuu tarvittaessa jommankumman sopimuspuolen pyynnöstä. 5. Takaisinottokomitea vahvistaa työjärjestyksensä. 18 artikla Täytäntöönpanopöytäkirjat 1. Hongkongin erityishallintoalue ja yksittäinen jäsenvaltio voivat laatia täytäntöönpanopöytäkirjoja, joissa vahvistetaan säännöt, jotka koskevat: a) toimivaltaisten viranomaisten nimeämistä, rajanylityspaikkoja ja yhteyspisteiden vaihtoa; b) muun valtion lainkäyttövaltaan kuuluvien saatettavien henkilöiden kauttakulun edellytyksiä; c) keinoja ja asiakirjoja, joita ei ole lueteltu tämän sopimuksen liitteissä 1-4. 2. Edellä 1 kohdassa tarkoitetut täytäntöönpanopöytäkirjat tulevat voimaan sen jälkeen, kun 17 artiklassa tarkoitetulle takaisinottokomitealle on ilmoitettu niistä. 3. Hongkongin erityishallintoalue suostuu soveltamaan jäsenvaltion kanssa laaditun täytäntöönpanopöytäkirjan määräyksiä myös suhteissaan toiseen jäsenvaltioon, jos tämä sitä pyytää. 19 artikla Suhde jäsenvaltioiden kahdenvälisiin takaisinottosopimuksiin tai järjestelyihin Tämän sopimuksen määräyksillä on etusija ilman lupaa oleskelevien henkilöiden takaisinottoa koskevan sellaisen kahdenvälisen sopimuksen tai järjestelyn määräyksiin nähden, jotka on tehty tai saatetaan 18 artiklan nojalla tehdä yksittäisen jäsenvaltion ja Hongkongin erityishallintoalueen välillä, sikäli kuin kyseisen sopimuksen tai järjestelyn määräykset ovat ristiriidassa tämän sopimuksen määräysten kanssa. VIII JAKSO LOPPUMÄÄRÄYKSET 20 artikla Voimaantulo, kesto ja voimassaolon päättyminen 1. Sopimuspuolet ratifioivat tai hyväksyvät tämän sopimuksen omia menettelyjään noudattaen. 2. Tämä sopimus tulee voimaan sitä päivää seuraavan toisen kuukauden ensimmäisenä päivänä, jona sopimuspuolet ovat ilmoittaneet toisilleen 1 kohdassa tarkoitettujen menettelyjen päätökseen saattamisesta. 3. Tämä sopimus tehdään rajoittamattomaksi ajaksi. 4. Kumpikin sopimuspuoli voi irtisanoa tämän sopimuksen ilmoittamalla asiasta virallisesti toiselle sopimuspuolelle. Sopimusta lakataan soveltamasta kuuden kuukauden kuluttua tällaisesta ilmoituksesta. 21 artikla Liitteet Liitteet 1-6 ovat erottamaton osa tätä sopimusta. Tehty 27 päivänä marraskuuta vuonna 2002 kahtena kappaleena englannin, espanjan, hollannin, italian, kreikan, portugalin, ranskan, ruotsin, saksan, suomen ja tanskan kielellä, ja jokainen teksti on yhtä todistusvoimainen. Por la Comunidad Europea/For Det Europæiske Fællesskab/Für die Europäische Gemeinschaft/Για την Ευρωπαϊκή Κοινότητα/For the European Community/Pour la Communauté européenne/Per la Comunità europea/Voor de Europese Gemeenschap/Pela Comunidade Europeia/Euroopan yhteisön puolesta/För Europeiska gemenskapen >PIC FILE= "L_2004017FI.003101.TIF"> >PIC FILE= "L_2004017FI.003102.TIF"> Por el Gobierno de la Región Administrativa Especial de Hong Kong de la República Popular China/På regeringen for Folkerepublikken Kinas særlige administrative region Hongkongs vegne/Im Namen der Regierung der Sonderverwaltungsregion Hongkong der Volksrepublik China/Για την κυβέρνηση της ειδικής διοικητικής περιοχής Χονγκ Κονγκ της Λαϊκής Δημοκρατίας της Κίνας/For the Government of the Hong Kong Special Administrative Region of the People's Republic of China/Pour le gouvernement de la région administrative spéciale de Hong Kong de la République populaire de Chine/Per il governo della regione ad amministrazione speciale di Hong Kong della Repubblica popolare cinese/Voor de regering van de Speciale Administratieve Regio Hong Kong van de Volksrepubliek China/Pelo Governo da Região Administrativa Especial de Hong Kong da República Popular da China/Kiinan kansantasavallan erityishallintoalueen Hongkongin hallituksen puolesta/För regeringen i Folkrepubliken Kinas särskilda administrativa region Hongkong >PIC FILE= "L_2004017FI.003201.TIF"> (1) Neuvoston asetus (EY) N:o 539/2001, annettu 15 päivänä maaliskuuta 2001, luettelon vahvistamisesta kolmansista maista, joiden kansalaisilla on oltava viisumi ulkorajoja ylittäessään, ja niistä kolmansista maista, joiden kansalaisia tämä vaatimus ei koske (EYVL L 81, 23.3.2001, s. 1). (2) Euroopan parlamentin ja neuvoston direktiivi 95/46/EY, annettu 24 päivänä lokakuuta 1995, yksilöiden suojelusta henkilötietojen käsittelyssä ja näiden tietojen vapaasta liikkuvuudesta (EYVL L 281, 23.11.1995, s. 31). LIITE 1 Yhteinen luettelo asiakirjoista, joiden esittämistä pidetään näyttönä kansalaisuudesta tai vakituisesta asuinpaikasta (2 artiklan 1 kohta, 3 artiklan 1 kohta, 4 artiklan 1 kohta ja 5 artiklan 1 kohta) Jäsenvaltiot: - kaikenlaiset passit (kansalliset passit, diplomaattipassit, virkapassit, seuruepassit ja muut vastaavat asiakirjat, mukaan luettuina lasten passit), - kaikenlaiset henkilökortit (mukaan luettuina määräaikaiset ja tilapäiset kortit), - sotilaspassit ja asevoimien henkilökortit, - merimieskirjat ja laivureiden palvelukortit, - viralliset asiakirjat, joista ilmenee asianomaisen henkilön kansalaisuus. Hongkong: - Hongkongin erityishallintoalueen passit, - Hongkongin henkilötodistus, - Hongkongin pysyvä henkilökortti, - viralliset asiakirjat, joista ilmenee asianomaisen henkilön vakituinen asuinpaikka. LIITE 2 Yhteinen luettelo asiakirjoista, joiden esittämistä pidetään alustavana näyttönä kansalaisuudesta tai vakituisesta asuinpaikasta (2 artiklan 1 kohta, 3 artiklan 1 kohta, 4 artiklan 1 kohta ja 5 artiklan 1 kohta) - tämän sopimuksen liitteessä 1 lueteltujen asiakirjojen valokopiot, - ajokortit tai niiden valokopiot, - syntymätodistukset ja niiden valokopiot, - yritysten henkilöstökortit ja niiden valokopiot, - todistajanlausunnot, - asianomaisen henkilön lausunnot ja hänen puhumansa kieli, mukaan luettuina virallisen testauksen tulokset, - mikä tahansa muu asiakirja, joka voi olla avuksi asianomaisen henkilön kansalaisuuden tai vakituisen asuinpaikan toteamisessa. LIITE 3 Yhteinen luettelo asiakirjoista, joita pidetään muun valtion lainkäyttövaltaan kuuluvien henkilöiden takaisinoton edellytyksiä koskevana näyttönä (3 artiklan 1 kohta ja 5 artiklan 1 kohta) - tulo-/poistumisleimat tai vastaavat merkinnät asianomaisen henkilön matkustusasiakirjassa, - liput sekä kaikenlaiset todistukset ja laskut (esim. hotellilaskut, hammas- ja muiden lääkäreiden ajanvarauskortit, julkisten/yksityisten laitosten pääsykortit jne.), joista selvästi ilmenee, että asianomainen henkilö on oleskellut pyynnön vastaanottaneen jäsenvaltion tai Hongkongin erityishallintoalueen alueella, - junaliput sekä lento- ja laivaliput ja/tai ilma- ja vesialusten matkustajaluettelot, joista ilmenee matkareitti pyynnön vastaanottaneen valtion alueella, - tiedot, joista ilmenee, että henkilö on käyttänyt matkanjärjestäjän tai matkatoimiston palveluksia. LIITE 4 Yhteinen luettelo asiakirjoista, joita pidetään alustavana näyttönä muun valtion lainkäyttövaltaan kuuluvien henkilöiden takaisinottamisen edellytyksistä (3 artiklan 1 kohta ja 5 artiklan 1 kohta) - erityisesti sellaisten rajaviranomaisten ja muiden todistajien antamat viralliset lausunnot, jotka voivat todistaa asianomaisen henkilön ylittäneen rajan, - kuvaus paikasta ja olosuhteista, joissa asianomainen on pysäytetty hänen saavuttuaan pyynnön vastaanottaneen jäsenvaltion tai Hongkongin erityishallintoalueen alueelle, - kansainvälisen järjestön toimittamat henkilön henkilöllisyyteen ja/tai oleskeluun liittyvät tiedot, - perheenjäsenten, matkaseuran jne. ilmoitukset / vahvistamat tiedot, - asianomaisen henkilön lausunnot. LIITE 5 >PIC FILE= "L_2004017FI.003502.TIF"> >PIC FILE= "L_2004017FI.003601.TIF"> LIITE 6 >PIC FILE= "L_2004017FI.003702.TIF"> >PIC FILE= "L_2004017FI.003801.TIF"> YHTEINEN JULISTUS SOPIMUKSEN 1 ARTIKLAN F ALAKOHDASTA Sopimuspuolet toteavat, että Hongkongin erityishallintoalueen voimassa olevan ulkomaalaislainsäädännön mukaan sopimuksen 1 artiklan f alakohdassa tarkoitettu "oleskelulupa" myönnetään erityisesti kaikissa tapauksissa, joissa henkilölle on annettu lupa saapua Hongkongiin: - yksilöidyn ja virallisesti hyväksytyn koulun, korkeakoulun tai muun oppilaitoksen opiskelijana, tai - tekemään palkkatyötä tai harjoittamaan taloudellista toimintaa itsenäisenä ammatinharjoittajana (asiantuntijat, sijoittajat, lahjakkuudet, siirtotyöntekijät, kotiapulaiset jne.), tai - tarkoituksena saapua pysyvästi Hongkongissa vakituisesti asuvan yhden tai useamman henkilön luokse huollettavan ominaisuudessa (perheen yhdistyminen). YHTEINEN JULISTUS TANSKASTA Sopimuspuolet toteavat, ettei tätä sopimusta sovelleta Tanskan kuningaskunnan alueella. Tämän vuoksi on aiheellista, että Hongkongin erityishallintoalue ja Tanska tekevät tätä sopimusta vastaavan takaisinottosopimuksen. YHTEINEN JULISTUS ISLANNISTA JA NORJASTA Sopimuspuolet toteavat Euroopan yhteisön sekä Islannin ja Norjan läheiset suhteet, jotka johtuvat erityisesti näiden maiden osallistumisesta Schengenin säännöstön täytäntöönpanoon, soveltamiseen ja kehittämiseen 18 päivänä toukokuuta 1999 tehdystä sopimuksesta. Tämän vuoksi on aiheellista, että Hongkongin erityishallintoalue tekee tätä sopimusta vastaavan takaisinottosopimuksen Islannin ja Norjan kanssa.